Jabuli 145
Pak pi ber ki twero pa Rwot
1Abidwori ki wer, in Lubaŋana ki kabakana,
dok abipako nyiŋi nakanaka.
2Abipwoyi nino ducu,
dok abipako nyiŋi nakanaka.
3Rwot dit, myero gipake twatwal,
ditte pe romo titte, tere pe tatte.
4Lwak me kare ducu gibipako ticci bot litinogi;
gibituco tic matego ma yam itiyogi.
5Abilwodo lok i kom deyo me dit me kerri,
ki i kom tic me aura ma ceŋ itiyo.
6Jo gibilok i kom tek me ticci ma kelo lworo bot dano-ni,
ki an bene abitito pi ditti.
7Gibimiyo pi berri madwoŋ ywek ŋene mada i kin dano,
dok gibiwero wer ki dwan maloŋo pi porreni.
8Rwot lakica dok maro dano,
kiniga pe mako oyot, mar mere ma pe lokke dwoŋ.
9Rwot ber bot dano ducu,
dok kica make i kom gin ducu ma en oketo.
10Ai Rwot, jami ducu ma in icweyo gibimiyi pwoc,
ki joni ma geni ducu gibipaki.
11Gibiloko i kom deyo me kerri,
dok gibitito pi tweroni bene,
12wek dano ducu guŋe pi tic matego ma in doŋ itiyo,
ki deyo me dit me kerri.
13Kerri en ker ma ri nakanaka,
dok locci biri nakanaka i kare pa yalwak ducu.
Rwot lagen i lokke ducu ma en ociko,
dok bene lakica i ticce ducu ma en tiyo.
14Rwot kwako dano ma mito poto,
dok ilo joma piny obwoyogi woko ada malo.
15Waŋ dano ducu neno boti,
in aye ma iminigi cam i kare ma mitte kikome.
16In iyabo ciŋi,
ci imiyo gin makwo ducu giyeŋ.
17Gin ducu ma Rwot tiyo tye atir,
gin ma en timo ducu tiyo ki mar.
18Rwot tye cok bot jo ducu ma kok bote,
ma gikok bote ki ada.
19En miyo jami ducu ma mitte bot jo ma lwore,
dok winyo kokogi, ci larogi bene.
20Rwot, gwoko jo ducu ma mare;
ento jo maraco ducu en binekogi tyekogi woko.
21Abipako Rwot kare ducu;
wek gin makwo ducu ma tye ki kom gupak nyiŋ Rwot nakanaka.